আত্মহত্যা করলেন উলুবেড়িয়ার বর্ষীয়ান চিকিৎসক শৈবালকিশোর রায়। তাঁর পরিবারের অভিযোগ, মানসিক অবসাদ ও শারীরিক অসুস্থতার কারণে কাজের চাপ সামলাতে না পারাতেই শৌচাগারে গিয়ে অ্যাসিড খান শৈবালবাবু। তাড়াতাড়ি তাঁকে উলুবেড়িয়া হাসপাতালে নিয়ে যাওয়া হলেও বাঁচানো যায়নি।  
নোনা পার্ক অ্যাপার্টমেন্টের বি ব্লকের ৫০৫ নং ফ্ল্যাটে স্ত্রী তপতী রায়ের সঙ্গে থাকতেন তিনি। তাঁদের একমাত্র সন্তান পুত্র সুসীমমুকুল রায় আমেদাবাদে পশু চিকিৎসক হিসেবে কর্মরত। জানুয়ারিতে ছেলের বিয়ে দিয়েছিলেন তিনি।
কেন একজন বর্ষীয়ান চিকিৎসককে আত্মহননের পথ বেছে নিতে হল। তাঁর পরিবারের দাবি, অবসরের পরেও তাঁকে এক্সটেনশনে রাখা হয়েছিল। কখনও শম্ভুনাথ পণ্ডিত হাসপাতাল, আবার কখনও পাস্তুর ইন্সটিটিউশনে ডিউটি করতে হচ্ছিল। শারীরিক ভাবে অসুস্থ শৈবালবাবু চাকরি থেকে অব্যাহতি চেয়েছিলেন। কিন্তু বার বার আবেদন করা সত্ত্বেও কর্তৃপক্ষ তাঁর আবেদনে সাড়া দেয়নি। 
চোখ ও অন্যান্য শারীরিক সমস্যায় ভুগছিলেন শৈবালবাবু। এ জন্য চিকিৎসাও চলছিল। ক্রমে আত্মবিশ্বাস হারাচ্ছিলেন তিনি। সোমবার কর্মস্থলে গিয়ে অসুস্থ হয়ে পড়েন তিনি।
তাঁর পরিবারের দাবি, শৈবালবাবুর মধ্যে সব সময় একটা ভয় কাজ করছিল। এই অবস্থায় কোনও ভুল চিকিৎসা করে ফেলতে পারেন বলে তাঁর আশঙ্কা হচ্ছিল। শুক্রবারই চিকিৎসকের কাছে যাওয়ার কথা ছিল। তার আগের দিনই ঘটে গেল মর্মান্তিক ঘটনা।
এদিন শৈবালবাবু শৌচাগারে যাওয়ার অনেকক্ষণ পরেও না বেরনোয়, তাঁর স্ত্রী’র সন্দেহ হয়। প্রতিবেশীদের ডেকে এনে শেষে দরজা ভেঙে তাঁর অচৈতন্য দেহ উদ্ধার করা হয়। 

এই বিষয়ে অন্যান্য খবর

শ্বশুরবাড়িতে গিয়ে মার, অপমানিত জামাইয়ের চরম সিদ্ধান্ত


উলুবেড়িয়া থানা অস্বাভাবিক মৃত্যুর মামলা শুরু করে তদন্ত শুরু করেছে।